ODBOR ENVIRONMENTÁLNYCH RIZÍK
A BIOLOGICKEJ BEZPEČNOSTI  

                                                                                                Bratislava dňa 18. 03. 2011
                                                                                                           Číslo: 18450/2011                                                                                                                                                                                                                                    
                                                                                                                      3695/2011-3.2-6-ZZP29

R O Z H O D N U T I E

Ministerstvo životného prostredia Slovenskej republiky (ďalej len  „ministerstvo“) odbor environmentálnych rizík a  biologickej bezpečnosti ako príslušný orgán štátnej správy podľa § 2 zákona č. 525/2003 Z. z o štátnej správe starostlivosti o životné prostredie a o zmene a doplnení niektorých zákonov v znení neskorších predpisov, podľa § 24 ods. 1 písm. b/ zákona č. 151/2002 Z. z. o používaní genetických technológií a geneticky modifikovaných organizmov v znení neskorších predpisov (ďalej len „zákon“), vo veci žiadateľa MONSANTO SLOVAKIA, s. r. o., Kukuričná 1, 831 03 Bratislava rozhodlo
t a k t o :

Žiadateľovi na základe § 17 ods. 1 písm. c/ zákona udelilo súhlas na dovoz osiva geneticky modifikovanej kukurice MON 88017 do Centra výskumu rastlinnej výroby Piešťany (ďalej len „CVRV“), v množstve do 210 kg ročne.

Súhlas sa vydáva na obdobie odo dňa nadobudnutia právoplatnosti rozhodnutia do 31. 12. 2013. 
Súčasne sa ukladá povinnosť
1. predložiť po dovoze osiva do CVRV na ministerstvo protokolárne záznamy o preprave a odovzdaní osiva 
2.  Žiadateľ môže doviezť osivo kukurice do CVRV:
- po nadobudnutí právoplatnosti rozhodnutia ministerstva o súhlase udeleného CVRV 
na prvé a každé ďalšie zavedenie  geneticky modifikovanej kukurice MON 88017 do životného prostredia
alebo   
- po schválení uskladnenia osiva v uzavretých priestoroch CVRV na základe Ohlásenia na začatie činnosti podľa §12 zákona podaného CVRV na ministerstvo

Toto rozhodnutie nenahrádza ďalšie súhlasy a konania potrebné podľa zákona.

O d ô v o d n e n i e:

Dňa 17. 01. 2011 podal žiadateľ MONSANTO SLOVAKIA, s. r. o., Kukuričná 1, 831 03 Bratislava návrh na vydanie súhlasu na dovoz osiva geneticky modifikovanej kukurice MON 88017 do CVRV v zmysle § 34 ods. 1 zákona. Svoj návrh opieral o ustanovenie § 17 ods. 1 písm. c/ zákona.  
Ministerstvo preskúmalo žiadosť žiadateľa na dovoz osiva geneticky modifikovanej kukurice MON 88017 určenej na zavedenie do životného prostredia a doklady, ktoré žiadateľ predložil a to najmä údaje o dovoze, o množstve osiva, o geneticky modifikovanej rastline a jej genetickej zmene, o možnom dopade na životné prostredie, ľudské zdravie a zdravie zvierat, o pláne opatrení, ktoré sú primerané úrovni rizika spojeného s geneticky modifikovanou kukuricou, jej osivom, vrátane spôsobu kontroly prítomnosti genetickej modifikácie pre prípad havárie.

Na základe uvedených skutočností a kladného stanoviska Komisie pre biologickú bezpečnosť zo dňa 10. 03. 2011, ministerstvo vyhodnotilo podmienky na vydanie súhlasu na dovoz osiva geneticky modifikovanej kukurice MON 88017  zo štátov mimo Európsky hospodársky priestor ako splnené.
Poučenie: Proti tomuto rozhodnutiu možno podľa § 61 zákona č. 71/1967 Zb. o správnom konaní v znení neskorších predpisov podať do 15 dní odo dňa jeho doručenia rozklad na Ministerstvo životného prostredia Slovenskej republiky, Námestie Ľudovíta Štúra 1, 812 35 Bratislava. Rozhodnutie možno preskúmať súdom.

                                                                                
                                                                  Ing. Henrieta Čajková
   				                 vymenovaná na zastupovanie
     					                riaditeľa odboru  

Doručí sa: 
MONSANTO SLOVAKIA, s. r. o., Kukuričná 1, 831 03 Bratislava

Na vedomie:
1. SIŽP, Ústrediu inšpekcie biologickej bezpečnosti, Karloveská 2, 842 22 Bratislava   
2.Centrum výskumu rastlinnej výroby – Výskumný ústav rastlinnej výroby, Bratislavská cesta 122, 921 68 Piešťany